ክልሉ የ102 ባለሀብቶችን የኢንቨስትመንት ፈቃድ መሰረዙን አስታወቀ
አሶሳ፡- በግብርና ኢንቨስትመንት ዘርፍ የተሰማሩ 102 ባለሀብቶች ፈቃድ መሰረዙንና ይዘውት የነበሩትን 56ሺ ሄክታር መሬት ወደ መሬት ባንክ ማስገባቱን የቤኒሻንጉል ጉሙዝ ብሔራዊ ክልላዊ መንግሥት አስታወቀ፡፡ በክልሉ የአካባቢ መሬት አስተዳደርና ኢንቨስትመንት ቢሮ ምክትል ቢሮ ኃላፊው አቶ ነፃነት ዘለቀ ለአዲስ ዘመን
ጋዜጣ እንደተናገሩት፤ ለእርሻ ሥራ ፈቃድ ወስደው ያላለሙ ባለሀብቶች እርምጃ ተወስዶባቸዋል። በክልሉ በግብርና ዘርፍ የተሰማሩ
651 ባለሀብቶች መሆናቸውን ጠቅሰው እነዚህም 350ሺ ሄክታር መሬት ወስደዋል፡፡ ይሁንና መሬቱን የሚያለሙና ያላለሙ በሚል በተደረገ
ልየታ 102 የሚሆኑት ሳያለሙ የቀሩ በመሆናቸው እርምጃው መወሰዱን ጠቅሰው በዚህም 56ሺ ሄክታር መሬት ተነጥቆ ለመሬት ባንክ ገቢ
መደረጉን ተናግረዋል፡፡ የአስር ባለሀብቶች የተበላሸ ብድር
መሰረዙን ያነሱት አቶ ነፃነት፤ ከባንክ መሬቱን አሲዘው ብድር የወሰዱ በመሆኑ ባንኩ ‹‹መሬቱን ይዘን ብድር ስለሰጠን የመሬቱ ባለቤቶች
ነን›› በሚል ከቢሮው ጋር ያለመግባባት መፈጠሩን አንስተዋል፡፡ ለዘርፉ ባንኮች የሚሰጡት ብድር አስቸጋሪ
እንደሆነ የሚጠቁሙት አቶ ነፃነት፣ ባንኮች ገንዘቡ መመለሱን እንጂ መሬቱ መልማትና አለመልማቱን ስለማይከታተሉ ዘርፉን እየፈተነው
መሆኑን አንስተዋል። ከባንኮች ጋር በቅንጅት መስራት እንደሚያስፈልግም ጠቅሰው በተቋም ደረጃ በጋራ ለመስራት ምክክር መጀመሩንም
ተናግረዋል፡፡ የመሬት ወረራ፤ የመሬት ማከራየት ዘርፉን
እየፈተነው እንደሆነ የገለጹት አቶ ነፃነት፤ አንዳንድ ቦታዎች ላይ ባለሀብቶች በማይኖሩበት ጊዜ መሬቶቹ የሚወረሩበት ሁኔታ እንዳለ
አስረድተዋል፡፡ ሂደቱ ደግሞ ለግጭት እየዳረገ መሆኑን ተናግረዋል፡፡ ለግብርና ኢንቨስትመንት ከልማት ባንክና
ከንግድ ባንክ በድምሩ 127 ሰዎች ከ1ነጥብ 9 ቢሊዮን ብር በላይ ብድር ወስደው እየተንቀሳቀሱ መሆኑንም አስረድተዋል፡፡ 30 ነጥብ 8 ቢሊዮን ብር በክልሉ
ኢንቨስትመንት መመዝገቡን የገለጹት ኃላፊው፤ 39 ሺ ቋሚና 138ሺ660 ለሚደርሱ ዜጎችም ጊዜያዊ የሥራ ዕድል መፈጠሩን ተናግረዋል፡፡
ዘላለም ግዛው 